FI Euroopan unionin virallinen lehti C 102/16

Ennakkoratkaisupyyntö, jonka VAT and Duties Tribunal, Manchester (Yhdistynyt kuningaskunta) on esittänyt 27.2.2009 – Future Health Technologies Ltd v. Her Majesty’s Commissioners of Revenue and Customs

(Asia C-86/09)

2009/C 102/27

Oikeudenkäyntikieli: englanti

Ennakkoratkaisua pyytänyt tuomioistuin

VAT and Duties Tribunal, Manchester

Pääasian asianosaiset

Kantaja: Future Health Technologies Ltd

Vastaaja: Her Majesty’s Commissioners of Revenue and Customs

Ennakkoratkaisukysymykset

1) Onko sellaisessa tilanteessa, jossa jäsenvaltio hyväksyy, että laitos, joka on katsottava asianmukaisesti hyväksytyksi vastaavanlaiseksi laitokseksi kuin sairaala tai lääkinnällisen hoidon tai diagnostiikan keskus, suorittaa palveluita arvonlisäverodirektiivin (1) 132 artiklan 1 kohdan b alakohdassa tarkoitetulla tavalla, 132 artiklan 1 kohdan b alakohdassa säädettyä ilmaisua ”sairaalahoito ja lääkärinhoito” tulkittava siten, että se kattaa palvelujen kokonaisuuden tai vaihtoehtoisesti yhden tai useamman näistä palveluista (ja jos näin on, mitkä niistä), sellaisena kuin nämä palvelut on seuraavassa kuvailtu (ja kuten ne on täydellisemmin kuvailtu tosiseikkoja koskevassa esityksessä, jonka asianosaiset ovat hyväksyneet): a) tarpeelliset lääkinnälliset välineet sisältävän pakkauksen toimittaminen syntymättömän lapsen vanhemmille, jotta synnytykseen osallistuva itsenäinen lääketieteen ammattilainen voi hankkia verta lapsen napanuorasta pian syntymän jälkeen; b) näin hankitun veren testaaminen tähän tarkoitukseen rakennetussa laitoksessa sen varmistamiseksi, että veressä ei ole merkkejä jostain sellaisesta sairaudesta, joka voisi tarttua veren kautta tai verestä saatujen kantasolujen näytteen kautta tilanteessa, jossa kantasoluja käytetään hoitotarkoitukseen (samanlaiset testit tehdään uudelleen kuuden kuukauden päästä); c) tehtävään koulutettujen lääketieteen ammattilaisten tekemä ja valvoma veren käsitteleminen näytteen ottamiseksi kantasoluista lääkinnälliseen hoitotarkoitukseen; d) veren ja kantasolujen säilyttäminen tieteellisesti valvotuissa olosuhteissa, jotka on suunniteltu veren ja kantasolujen pitämiseen ja säilyttämiseen täydellisessä kunnossa, ja/tai e) veren vapauttaminen vanhempien pyynnöstä lääkinnälliseen hoitotarkoitukseen (siihen asti, kunnes lapsi on 18-vuotias)?

2) Onko vaihtoehtoisesti arvonlisäverodirektiivin 132 artiklan 1 kohdan b alakohdassa käytettyä ilmaisua sairaala- ja lääkärinhoitoon ”läheisesti liittyvät” toimet tulkittava siten, että ilmaisu kattaa kaikki tai jotkin edellä mainituista palveluista (ja jos näin on, mitkä niistä)?

3) Onko tilanteessa, jossa jäsenvaltio hyväksyy, että kyseessä olevat palvelut suorittaa yksi tai useampi tehtävään koulutettu lääketieteen ammattilainen tai ne suoritetaan hänen valvonnassaan, arvonlisäverodirektiivin 132 artiklan 1 kohdan c alakohdassa säädettyä ilmaisua ”lääketieteellisen hoidon antaminen” tulkittava siten, että se kattaa palvelujen kokonaisuuden tai vaihtoehtoisesti yhden tai useamman näistä palveluista (ja jos näin on, mitkä niistä), sellaisena kuin nämä palvelut on seuraavassa kuvailtu (ja kuten ne on täydellisemmin kuvailtu tosiseikkoja koskevassa esityksessä, jonka asianosaiset ovat hyväksyneet): f) tarpeelliset lääkinnälliset välineet sisältävän pakkauksen toimittaminen syntymättömän lapsen vanhemmille, jotta synnytykseen osallistuva itsenäinen lääketieteen ammattilainen voi hankkia verta lapsen napanuorasta pian syntymän jälkeen; g) näin hankitun veren testaaminen tähän tarkoitukseen rakennetussa laitoksessa sen varmistamiseksi, että veressä ei ole merkkejä jostain sellaisesta sairaudesta, joka voisi tarttua veren kautta tai verestä saatujen kantasolujen näytteen kautta tilanteessa, jossa kantasoluja käytetään hoitotarkoitukseen (samanlaiset testit tehdään uudelleen kuuden kuukauden päästä); h) tehtävään koulutettujen lääketieteen ammattilaisten tekemä ja valvoma veren käsitteleminen näytteen ottamiseksi kantasoluista lääkinnälliseen hoitotarkoitukseen; i) veren ja kantasolujen säilyttäminen tieteellisesti valvotuissa olosuhteissa, jotka on suunniteltu veren ja kantasolujen pitämiseen ja säilyttämiseen täydellisessä kunnossa, ja/tai j) veren vapauttaminen vanhempien pyynnöstä lääkinnälliseen hoitotarkoitukseen (siihen asti, kunnes lapsi on 18-vuotias)?

(1) Yhteisestä arvonlisäverojärjestelmästä 28.11.2006 annettu neuvoston direktiivi 2006/112/EY (EUVL L 347, s. 1).